《题黄山始信峰丽田老人琴台》
清代·江德量

世间奇境乃有此，云海涛头一峰峙。高削千仞中忽分，隔断尘峰三万里。

奥府天开清净门，危桥支石惊心魂。是中止可住仙佛，云连雾断愁猱猿。

松花香覆石屏护，翠微深处清音度。空山无人云乱飞，寂寂禅琴几朝暮。

君不见，上方僧，倚筇瘦影临青冥。又不见，寒江子，断墨何年蚀风雨。

定空禅室独坐处，静与琴台共千古。

作者简介：（1752—1793）清江苏仪徵人，字成嘉，一字量殊，号秋史。江恂子。乾隆四十五年进士，授编修，改江西道御史。善书，精小学，博通掌故。好藏碑版名书画古钱。撰《古泉志》及《广雅疏》，均未成。